C 135/8
BG
Официален вестник на Европейския съюз
18.4.2023 г.
ПРИЛОЖЕНИЕ
Доказателства в подкрепа на законосъобразността на цели, които не вредят на опазването на вида и които се преследват от лицензирани зоологически институции и от програми за отглеждане и опазване В раздел 3, букви а) и б) от настоящите насоки се посочват случаите, в които управителният орган по CITES на държавата членка може да издаде разрешителни за износ и реекспорт или сертификат за търговия в рамките на ЕС, при условие че се е уверил, че разрешителното или сертификатът ще бъдат използвани за законни цели, които не вредят на опазването на вида.
Предоставят се допълнителни подробности, за да се гарантира използването на хармонизиран подход в целия ЕС при определяне на законосъобразността на целите, които не вредят на опазването на вида и които се преследват от лицензирани зоологически градини (1) и от програми за отглеждане и опазване.
Тъй като е възможно заявленията за разрешителни за износ, разрешителни за реекспорт или сертификати за търговия в рамките на ЕС да се различават, държавите членки обикновено ще трябва да оценяват доказателствата, представени от заявителя, за всеки отделен случай.
Като минимално изискване е необходимо всички заявители да представят доказателства в подкрепа на следното: — В ЕС зоологическата институция трябва да е регистрирана в съответствие с Директива 1999/22/ЕО на Съвета (2) („Директивата на ЕС за зоологическите градини“). — За трети държави зоологическата институция трябва да е част от призната програма за отглеждане.
Примери за признати програми за отглеждане и опазване в зоологическите институции са Европейската програма за застрашени видове (European Endangered Species Programme — EEP), американският План за оцеляване на видовете (Species Survival Plan — SSP), Австралазийската програма за управление на видовете (Australasian Species Management Program — ASMP) или Глобалните планове за управление на видовете (Global Species Management Plans — GSMP). — Убежището/спасителният център трябва да е регистрирано и наблюдавано от компетентните органи на държавата по местоназначение.
Когато предоставената в заявлението информация е неясна или има съмнения/опасения относно законосъобразността на целта, преследваната от институцията или от програмата за отглеждане и опазване, управителният орган следва да поиска по-подробна информация.
(1) Вж. бележка под линия 25.
(2) https://eur-lex.europa.eu/legal-content/BG/TXT/?uri=celex%3A31999L0022